Source: http://www.lb.hu/hu/alkotmbir-hat/kpkfiv3731820133-szamu-hatarozat
Timestamp: 2018-01-17 20:01:30
Document Index: 36762776

Matched Legal Cases: ['Kúria ', 'Bíróság ', 'Kúria ', 'bíróság ', 'bíróság ', 'bíróság ', 'Bíróság ', 'Bíróság ']

Kpkf.IV.37.318/2013/3. számú határozat | K Ú R I A
Kpkf.IV.37.318/2013/3. számú határozat
Kpkf.IV.37.318/2013/3.szám
A Kúria a Pest Megyei Bíróság 2.K.26494/2011/11. számú ítéletét megsemmisítő 3086/2013. (III. 27.) AB határozatra tekintettel, hivatalból indított nemperes eljárás során,
A Kúria az Alkotmánybíróság 3086/2012. (III. 27.) AB határozata alapján a Budapest Környéki Közigazgatási és Munkaügyi Bíróságot új eljárásra és új határozat hozatalára utasítja.
A Budaörs Város Önkormányzat Polgármesteri Hivatal Adóirodája ellenőrzést folytatott, majd adóigazgatási eljárásban meghozott határozatában az alapper felperesét, Dr. Mosonyi Józsefet – az ingatlan 1/2 arányú tulajdonosát, adóhiány és késedelmi pótlék megfizetésére kötelezte. A határozata alapját a Budaörs Város Önkormányzata építményadóról szóló 11/1991. (VII. 26.) számú rendelete (a továbbiakban: Ör.) képezte, amelynek a határozat meghozatala idején hatályos 6. § (6) bekezdése az adófizetési kötelezettség alóli mentességet az adózónak az adó tárgyát képező lakásba történő bejelentéséhez kötötte.
A Pest Megyei Kormányhivatal jogelődje másodfokú határozatával a késedelmi pótlék számítása tekintetében az első fokú hatóságot új eljárásra kötelezte, egyebekben helybenhagyta az elsőfokú határozatot. A késedelmi pótlék tárgyában hozott elsőfokú határozatot a felperes fellebbezése folytán eljáró másodfokú hatóság helybenhagyta.
A közigazgatási határozat bírósági felülvizsgálatára irányuló perben a felperes indítványozta, hogy a bíróság a per tárgyalását függessze fel arra tekintettel, hogy a kebelbeli bíróság előtt folyamatban volt 2.K.27527/2010. számú ügyben meghozott jogerős ítélet alapját képező Ör. 6. § (6) bekezdésével összefüggő alkotmányossági aggályok miatt az Alkotmánybírósághoz fordult. A Pest Megyei Bíróság (a továbbiakban: Bíróság) nem látott okot a per tárgyalásának felfüggesztésére és a keresetet 2011. szeptember 7-én kelt jogerős ítéletével elutasította. A döntés értelmében a felperest terhelő, közigazgatási eljárási szempontból jogerős és végrehajtható adóhatósági határozat jogszerűnek minősült.
A felperes – a fenitek szerint – az adóhiány megállapító jogerős ítéletek kapcsán még 2011-ben az Alkotmánybíróságról szóló 1989. évi XXXII. törvény (a továbbiakban: régi Abtv.) 48. §-a szerinti alkotmányjogi panasszal fordult az Alkotmánybírósághoz azzal, hogy a Bíróság jogerős ítéletének alapját képező Ör. 6. § (6) bekezdése alkotmányellenes volt.